**CODUL DE ETICĂ ŞI DEONTOLOGIE PROFESIONALĂ UNIVERSITARĂ**

**CUPRINS**

**Preambul**

**Capitolul 1 – Principii generale**

**Capitolul 2 – Drepturile şi obligaţiile membrilor comunităţii universitare**

**Capitolul 3 – Abaterile de la Codul de etică şi sancţionarea lor**

Capitolul 4–**Sancţiuni referitoare la încălcarea eticii şi deontologiei universitare şi a bunei conduite în cercetare**

Capitolul 5 – Comisia de etică a Universităţii „Alexandru Ioan Cuza”din Iaşi

Capitolul 6 - Procedura de lucru a Comisiei de etică a Universităţii „Alexandru Ioan Cuza” din Iaşi

**Preambul**

Codul de etică şi deontologie universitară reprezintă un cadru de formalizare a unor reguli între membrii comunităţii universitare, privitoare la modul de a acţiona în acelaşi spaţiu social.

Parte integrantă a mecanismelor de asigurare a calităţii instituţionale, Codul de etică şi deontologie profesională universitară are menirea de a contribui la îmbunătăţirea continuă a procesului de formare profesională, morală şi civică, la punerea în act a unor atitudini şi comportamente cât mai aproape de exemplaritate, în temeiul integrităţii academice.

Furnizând un model de conduită, Codul este în egală măsură un contract moral între membrii comunităţii universitare, a cărei coeziune o menţine prin angajarea adeziunii şi devotamentului, a aprecierii, a imparţialităţii şi a comunicării profesionale.

La interferenţa dintre morală şi drept, Codul de etică şi deontologie academică este un instrument de orientare, de intervenţie ameliorativă, de evaluare a moralităţii acţiunilor membrilor comunităţii universitare, pe baza unor standarde conciliind: concurenţa şi cooperarea, individualismul şi solidaritatea, asumarea regulilor generale şi liberul-arbitru, în scopul de a proteja atât libertatea şi demnitatea persoanei, cât şi binele public.

Expresie a poziţiilor etice definitorii pentru ceea ce este permis sau nu, Codul reglementează ansamblu de drepturi şi obligaţii ce decurg din valori şi principii civice fundamentale, aplicabile cu flexibilitate în situaţii concrete, în ideea afirmării unei interacţiuni sociale armonioase – cadru de realizare justă şi eficientă a potenţialului intelectual şi uman al tuturor membrilor comunităţii universitare.

**Capitolul I**

**Principii generale**

**Art. 1**. Scopul Codului de etică al Universităţii „Alexandru Ioan Cuza” din Iaşi este de a susţine şi de a dezvolta continuu climatul de cooperare, respect reciproc, colegialitate, politeţe, încredere, discreţie, solidaritate, care există în interiorul acestei instituţii de învăţământ superior, pentru a facilita creşterea calităţii activităţii didactice, de cercetare, de educaţie şi îndeosebi a atmosferei de muncă din Universitate.

**Art. 2**. Prezentul Cod reflectă vocaţia etică a Universităţii „Alexandru Ioan Cuza” din Iaşi, în calitate de instituţie angajată deplin în urmărirea excelenței atât în educarea studenţilor, în cercetare, cât şi în afirmarea şi cultivarea unor înalte standarde comportamentale în beneficiul societăţii.

**Art. 3.** Dispoziţiile prezentului Cod se aplică tuturor membrilor comunităţii Universităţii „Alexandru Ioan Cuza” din Iaşi: personal didactic, personal didactic auxiliar, personal de cercetare, personal nedidactic, studenţilor la nivel licență, master, doctorat sau bursierilor postdoctoranzi şi alte categorii de membri ai comunităţii universitare.

# **Art. 4**. Codul de etică şi deontologie universitară al Universităţii „Alexandru Ioan Cuza” din Iaşi este elaborat în conformitate cu prevederile Constituţiei României, ale legislaţiei în domeniul educaţiei şi al muncii, elaborat cu respectarea drepturilor individuale fundamentale, dar şi cu cerinţele exercitării responsabilităţilor personale respectiv cu Legea Educaţiei Naţionale nr. 1/2011, Legea nr. 206/2004 privind buna conduită în cercetarea științifică, dezvoltarea tehnologică și inovare, Ordonanţa Guvernului nr. 57 din 16 august 2002 privind cercetarea ştiinţifică şi dezvoltarea tehnologică, aşa cum a fost aprobată prin Legea nr. 324 din 8 iulie 2003, cu modificările şi completările ulterioare, cu Legea nr. 319 din 8 iulie 2003 privind Statutul personalului de cercetare-dezvoltare, Ghidul pentru identificarea plagiatului în lucrările științifice elaborat de CNECSDTI și alte acte normative în domeniu.

**Art. 5**. Codul de etică este elaborat în raport cu valorile şi normele etice profesionale generale menționate în Carta UAIC: ale libertăţii academice, autonomiei universitare și libertății de expresie, dreptăţii şi echităţii, nediscriminării și egalității de șanse, respectului şi înțelegerii, dreptului la viață privată, meritului personal și dreptului de proprietate intelectuală, transparenţei, responsabilităţii individuale şi publice, onestităţii şi corectitudinii intelectuale, bunăvoinţei şi altruismului.

**Art. 6.** Principiile de etică și deontologică universitară care stau la baza prezentului Cod sunt: Libertatea academică, Dreptate și echitate, Onestitate și corectitudine intelectuală, Transparență, Responsabilitate profesională și socială, Integritate, Respect reciproc și cooperare.

**6.1. Libertatea academică**

Principiul presupune exercitarea autonomiei personale și asigurarea dreptului la viață privată, libertatea de exprimare, de desfășurare a activității academice și de cercetare, de utilizare a resurselor puse la dispoziție de universitate și de dezvoltare personală și profesională, permițând schimbul liber de idei și dezvoltarea de cunoștințe.

**6.2. Dreptate și echitate**

Principiul presupune tratarea membrilor comunității universitare în mod corect și egal, cu respectarea riguroasă a meritului personal, profesional și științific. Aplicarea acestui principiu implică nediscriminarea și egalitatea de șanse, încurajându-se afirmarea propriei identități și opinii cu decență și fără a aduce atingere drepturilor altor persoane, indiferent de vârstă, etnie, gen, origine socială, orientare politică, religioasă sau sexuală, ori alte asemenea criterii.

**6.3. Onestitate și corectitudine intelectuală**

Principiul presupune respectarea proprietății intelectuale și respectarea normelor de bună conduită în activitatea didactică și de cercetare științifică. Respectul acordat muncii academice presupune evaluarea producției științifice proprii, ca și pe cea a colaboratorilor în mod cinstit și cu referire la sursele folosite, precum și la gradul de originalitate a contribuției.

**6.4. Transparență**

Principiul presupune accesul liber al membrilor comunității universitare la informațiile care privesc alocarea resurselor, concursuri, evaluări, decizii, documente relevante legate de desfășurarea activității didactice și de cercetare științifică. În acord cu Principiul libertății academice enunțat mai sus, Principiul transparenței presupune și participarea membrilor comunității academice la elaborarea strategiilor, planurilor și activităților relevante*.*

**6.5. Responsabilitate profesională și socială**

Principiul presupune asumarea integrală în spiritul excelenței a misiunii didactice, de cercetare sau a implicării în societate. Membrii comunității academice cu funcții și roluri de conducere sau coordonare au responsabilitatea suplimentară de a asigura un bun management al resurselor, un climat colegial și de a evita abuzurile de orice fel.

**6.6. Integritate**

Principiul implică aderarea fermă la valorile morale universale și la cele specifice activității universitare, care sunt recunoscute de comunitatea academică. Asumarea și respectarea acestui principiu împiedică corupția, înșelăciunea, nepotismul, favoritismele de orice fel, conflictele de interese, tratamentele părtinitoare în distribuția resurselor și în soluționarea diferendelor și conflictelor.

**6.7. Respect reciproc, înțelegere și cooperare**

Principiul presupune practicarea colegialității și a bunelor relații între membrii comunității universitare prin asumarea unei atitudini de bunăvoință și altruism. Este încurajată colaborarea între membrii comunității universitare în ceea ce privește activitatea didactică și de cercetare, cât și soluționarea pe cale amiabilă a conflictelor care pot apărea. În aplicarea regulamentelor, în raportarea rezultatelor cercetării, în distribuirea resurselor și a informațiilor funcționează principiul bunei-credințe.

**Art. 7**. (1) Universitatea „Alexandru Ioan Cuza” din Iaşi este o instituţie apolitică. Afilierea unui membru al comunităţii universitare la un partid politic este o opţiune strict personală şi nu angajează cu nimic instituţia sau o subdiviziune a acesteia.

(2) Apartenenţa la comunitatea universitară nu îngrădeşte în nici un mod activităţile politice ale membrilor ei, ca persoane particulare, în afara spaţiului Universităţii.

(3) Persoanele cu funcții de conducere la nivelul Universității și la nivelul facultăților nu pot exercita activităţi şi acţiuni politice pe durata mandatului, conform legii.

**Capitolul II**

**Drepturile şi obligaţiile membrilor comunităţii universitare**

**Art. 8**. (1) Membrii comunităţii universitare ai UAIC au drepturile şi obligațiile care decurg din legislaţia generală în vigoare, din Carta şi Regulamentele Universităţii, precum şi din prevederile contractului individual şi colectiv de muncă sau de studii.

(2) Membrii comunității universitare își exercită drepturile și își îndeplinesc obligațiile legale ori contractuale, în acord cu principiile enunțate de prezentul Cod.

(3) Membrii comunității universitare își exercită drepturile și își îndeplinesc obligațiile legale ori contractuale, cu bună-credință, în spirit de colegialitate și loialitate.

(4) În activitățile de predare-învățare, cercetare și administrative desfășurate în spaţiile UAIC sunt interzise acțiunile care încalcă normele de moralitate sau care pot pune în pericol sănătatea şi integritatea fizică sau psihică a studenților, personalului didactic și de cercetare, didactic auxiliar şi nedidactic, precum şi activităţile de natură politică şi prozelitismul religios.

**Art. 9.** Membrii comunităţii academice, precum şi ceilalţi angajaţi ai Universităţii nu pot participa la următoarele activităţi care implică soţul, rude sau afini până la gradul III, inclusiv:

a) concursuri de admitere;

b) activităţi de evaluare a studenţilor (comisii de examene);

c) îndrumarea lucrărilor de licenţă şi a disertaţiilor;

d) conducerea doctoratelor;

e) activităţi de evaluare a personalului didactic, de cercetare, didactic/ de cercetare auxiliar şi nedidactic;

f) concursuri pentru ocuparea posturilor;

g) comisii de analiză şi recepţie a lucrărilor din contractele de cercetare ştiinţifică;

h) comisii de cercetare disciplinară, de etică şi control;

i) comisii de atribuire de burse, premii, recompense, titluri şi grade onorifice;

j) comisii de achiziţii;

k) comisii de doctorat.

**Art. 10**. În scopul prezervării valorilor morale şi a unui climat etic în Universitatea „Alexandru Ioan Cuza” din Iași sunt interzise cu desăvârșire următoarele acţiuni:

**(1)** Angajarea în posturi didactice, de cercetare, didactice auxiliare şi nedidactice a persoanelor care sunt soți, rude sau afini (până la gradul III) cu membrii comunităţii universitare care exercită funcţii de conducere a departamentelor academice, a departamentelor specializate de cercetare ori interdisciplinare, a şcolilor doctorale sau a departamentelor administrative (aici cu sensul cuprinzător de servicii administrative, indiferent de mărime şi nivel), care organizează concursul pentru posturile respective;

**(2)** Candidarea pentru o funcţie de conducere academică a persoanelor aflate în relaţie de rudenie sau în situaţia de afini (până la gradul III) cu membrii comunităţii universitare care exercită o funcţie de conducere în Universitate, indiferent de nivel;

**(3)** Înscrierea la concursul pentru ocuparea unei funcţii de conducere administrativă a persoanelor cu grad de rudenie sau în situaţia de afini (până la gradul III) cu membrii comunităţii academice sau ceilalţi angajaţi ai universităţii care exercită o funcţie de conducere academică sau administrativă, indiferent de nivel;

**(4)** Nu pot fi membri ai comisiilor constituite pentru organizarea şi desfăşurarea examenului în vederea promovării în cariera didactică persoanele care au soţul sau soţia, rude ori afini până la gradul al III-lea inclusiv în rândul candidaţilor.

**(5)** În cazul în care apar situaţii de incompatibilitate/conflict de interese, membrul comisiei aflat în această stare se va abţine în procedura de concurs.

**Art. 11. (1)** Constituie incompatibilitate, în accepţiunea art. 295 alin. 4 din Legea Educaţiei Naţionale nr. 1/2011, exercitarea unei funcţii de conducere de către soți, persoanele aflate în relaţie de rudenie sau de afini până la gradul III, în următoarele situaţii:

1) preşedintele Senatului cu rectorul, prorectorii, decanii, prodecanii, directorul general administrativ, ceilalţi membri ai Consiliului de administraţie, directorii departamentelor, directorii şcolilor doctorale, conducătorii structurilor administrative ori membrii Senatului;

2) rectorul cu prorectorii, decanii, prodecanii, directorul general administrativ, ceilalţi membri ai Consiliului de administraţie, directorii departamentelor, directorii şcolilor doctorale, conducătorii structurilor administrative ori directorii celorlalte unităţi funcţionale din Universitate (staţiuni didactice şi de cercetare, editură, grădină botanică, muzee etc.);

3) prorectorul cu decanii, prodecanii, directorul general administrativ, ceilalţi membri ai Consiliului de administraţie, directorii departamentelor, directorii şcolilor doctorale ori conducătorii structurilor administrative;

4) decanul cu prodecanii facultăţii, directorii departamentelor din facultate, directorul şcolii doctorale, membrii Consiliului de administraţie ori conducătorii structurilor administrative din Universitate;

5) directorul general administrativ cu decanii, prodecanii, directorii departamentelor, directorii şcolilor doctorale ori conducătorii structurilor administrative;

6) prodecanul cu directorii departamentelor din facultate, conducătorii structurilor administrative ori directorul şcolii doctorale;

7) directorul de departament cu şefii subunităţilor funcţionale (grupuri de cercetare şi activitate didactică, laboratoare şi centre);

8) sunt asimilate directorului de departament funcţiile de conducere a staţiunilor didactice şi de cercetare, editurii, grădinii botanice, muzeelor;

9) sunt asimilate conducătorilor structurilor administrative următoarele funcţii: administrator şef de facultate, secretar şef, şef de birou, şef de serviciu şi director direcţie administrativă.

**Art. 12.** O persoană nu poate participa în mod direct, ca expert evaluator, sau indirect, prin luarea de decizii nominale de selecţie directă ori excludere a experţilor evaluatori însărcinaţi cu evaluarea unei instituţii, unui proiect, unei oferte sau unui candidat, dacă respectiva persoană face parte din lista de personal al UAIC, proiectului ori a ofertei evaluate sau a altor proiecte ori oferte depuse spre finanţare în cadrul aceleiaşi linii de finanţare, licitaţii sau cereri de ofertă ori dacă se află în următoarea relaţie cu candidatul sau cu persoanele din lista de personal a proiectelor, ofertelor ori instituţiilor evaluate: sunt soţi, rude sau afini până la gradul al III-lea inclusiv.

**Art. 13.** Membrii comunităţii academice şi ceilalţi angajaţi ai Universităţii trebuie să probeze competenţa ştiinţifică şi profesională, precum şi calităţi morale pentru asigurarea obiectivităţii concursurilor, astfel încât angajarea şi evaluarea activităţii membrilor comunităţii academice, precum şi a celorlalte categorii de personal, să se facă pe criterii de valoare şi calitate profesională şi morală.

**Capitolul III**

**Abaterile de la Codul de etică şi sancţionarea lor**

**Art. 14. (1)** Constituie abatere de la normele de etică, stabilite prin legislația națională, Carta UAIC și prezentul Cod de etică, precum și de la orice alte regulamente interne ale UAIC ori dispoziții aplicabile, care instituie norme de conduită în comunitatea universitară şi se sancţionează următoarele:

a) fraudarea sub orice formă a activităților de predare, învăţare și evaluare, cercetare ştiinţifică ori a altor activități din Universitate;

b) obstrucţionarea sub orice formă activităţilor de educaţie, de cercetare ştiinţifică, administrativă ori a altor activități din Universitate;

c) distrugerea, alterarea sau falsificarea documentelor şi a bazelor de date oficiale ale Universităţii, ca şi utilizarea lor în scopuri ilicite;

d) furnizarea de informaţii false conducerii Universităţii prin serviciile sale;

e) orice formă de violență fizică sau morală;

f) corupţia sau favorizarea acesteia (de la acte de mituire, până la trafic de influenţă, cu recurgere la bani, servicii, cadouri);

g) favoritismul sub orice formă;

h) obţinerea, pretinderea sau nerefuzarea unor avantaje necuvenite;

i) participarea la activităţi didactice şi manifestări ştiinţifice sub influenţa alcoolului;

j) folosirea unui limbaj contrar spiritului academic, în orice relație profesională în cadrul UAIC;

k) intrarea neautorizată în spaţiile în care accesul este reglementat prin măsuri speciale;

1) practicarea unor atitudini şi comportamente indecente, insultătoare sau obscene;

m) folosirea unor ţinute vestimentare indecente în spaţiile Universităţii;

n) denigrarea publică a personalului sau instituţiei de către membrii comunităţii universitare;

o) folosirea abuzivă a calităţii de membru al comunităţii academice;

p) organizarea şi desfăşurarea de activităţi politice în Universitate;

q) folosirea numelui UAIC, a resurselor umane, financiare sau materiale ale acesteia în scopuri politice partizane;

r) discriminarea sub orice formă interzisă de lege;

s) hărţuirea în înţelesul ei general de comportament degradant, intimidant sau umilitor care urmăreşte sau duce la afectarea gravă a capacităţii unei persoane de a-şi desfăşura în mod firesc activităţile profesionale şi de studiu sau de a-şi exercita drepturile, indiferent de formele în care s-ar putea manifesta acesta (hărţuirea sexuală sau cea cauzată de rivalitatea pentru putere);

ş) formularea repetată de plângeri sau sesizări vădit neîntemeiate la adresa unui membru al comunității universitare;

t) utilizarea şi dezvăluirea în activitatea didactică sau de cercetare a informaţiilor transmise cu titlu confidenţial de un alt membru al comunității universitare (date personale, experienţe trăite etc.);

ț) desfăşurarea în spaţiul Universităţii a unor activităţi ofensatoare la adresa cultelor care funcţionează în mod legal în ţara noastră;

u) utilizarea neautorizată şi provocarea de prejudicii, cu vinovăţie, patrimoniului Universităţii;

v) orice alte fapte prin care sunt încălcate dispoziții legale privind activitatea universitară.

(2) Dacă faptele comise constituie infracțiuni potrivit legii penale, se va aplica procedura prevăzută de legea penală.

**Art. 15** (1) Răspunderea pentru respectarea dispoziţiilor prezentului Cod revine fiecărui membru al comunității universitare.

(2) Statutul de membru al comunității universitare impune fiecărui membru asumarea răspunderii pentru acţiunile sau omisiunile sale.

(3) Încălcarea dispoziţiilor prezentului Cod atrage răspunderea disciplinară în condiţiile Legii nr. l/2011, Legii nr. 206/2004, Codului Muncii şi reglementărilor interne ale Universităţii.

**Art. 16.** (1) Este interzisă şi se sancţionează hărțuirea, hărţuirea sexuală și hărțuirea psihologică de către membrii comunității academice. Sub incidenţa acestei prevederi intră, printre altele, următoarele fapte:

a) condiţionarea angajării, numirii, admiterii sau evaluării personalului din Universitate, studenţilor, masteranzilor, doctoranzilor, de obţinerea unor favoruri sexuale prin practicarea unor comportamente sau atitudini de natură sexuală, implicite sau explicite, fizice sau verbale;

b) condiționarea obținerii unor avantaje personale prin practicarea unor comportamente sau atitudini de natură sexuală, implicite sau explicite, fizice sau verbale;

c) promovarea unor conduite care au ca interese sau ca efect crearea unei intimităţi jenante, a unui climat de muncă ostil sau conflictual sau care conduc la afectarea performanţelor în muncă ale salariaţilor şi studenţilor Universităţii;

d) folosirea unor ţinute vestimentare indecente în raporturile publice din spaţiile Universităţii.

(2) Fapta constituie hărțuire indiferent de locul în care s-a produs, dacă are legătură cu mediul universitar.

**Art. 17.** (1) Este interzisă și se sancționează folosirea de către studenţi a unor mijloace ilicite atunci când sunt supuşi evaluării sub orice formă.

(2) Se consideră mijloc ilicit orice procedeu de eludare a regulilor comunicate în prealabil de evaluator pentru respectiva formă de evaluare.

(3) Universitatea asigură măsuri educaţionale, administrative şi tehnice pentru garantarea originalităţii lucrărilor de licenţă, master, doctorat, articolelor ştiinţifice, prin punerea la dispoziție a platformelor de verificare a rezultatelor cercetării și prin analiza lucrărilor de către coordonatorii acestora.

**Art. 18**. (1) Este interzisă și se sancționează deţinerea şi comercializarea, în spaţiile Universităţii, a produselor periculoase: substanţe narcotice, droguri, arme, substanţe explozibile.

(2) Se interzice consumul de narcotice sau droguri în spaţiile Universităţii.

(3) Se interzice comercializarea şi consumul băuturilor alcoolice în spaţiile Universităţii.

**Art. 19** (1) Normele de bună conduită în activitatea de cercetare-dezvoltare, așa cum sunt dezvoltate în Legea nr. 206/2004 privind etica în cercetare, sunt aplicabile tuturor membrilor comunității universitare și includ:

a) norme de bună conduită în activitatea ştiinţifică;

b) norme de bună conduită în activitatea de comunicare, publicare, diseminare şi popularizare ştiinţifică, inclusiv în cadrul cererilor de finanţare depuse în cadrul competiţiilor de proiecte organizate din fonduri publice;

c) norme de bună conduită în activitatea de evaluare şi monitorizare instituţională a cercetării-dezvoltării, de evaluare şi monitorizare de proiecte de cercetare-dezvoltare obţinute prin acţiuni din cadrul Planului Naţional de Cercetare, Dezvoltare şi Inovare şi de evaluare de persoane în vederea acordării de grade, titluri, funcţii, premii, distincţii, sporuri, atestate sau certificate în activitatea de cercetare-dezvoltare;

d) norme de bună conduită în funcţiile de conducere în activitatea de cercetare-dezvoltare;

e) normele de bună conduită privind respectarea fiinţei şi demnităţii umane, evitarea suferinţei animalelor şi ocrotirea şi refacerea mediului natural şi a echilibrului ecologic.  
(2) Abaterile de la normele de bună conduită prevăzute la art. 19 alin. (1) lit. a) din prezentul Cod în măsura în care nu constituie infracţiuni potrivit legii penale, includ:

a) confecţionarea de rezultate sau date şi prezentarea lor ca date experimentale, ca date obţinute prin calcule sau simulări numerice pe calculator ori ca date sau rezultate obţinute prin calcule analitice ori raţionamente deductive;

b) falsificarea de date experimentale, de date obţinute prin calcule sau simulări numerice pe calculator ori de date sau rezultate obţinute prin calcule analitice ori raţionamente deductive;

c) îngreunarea deliberată, împiedicarea sau sabotarea activităţii de cercetare-dezvoltare a altor persoane, inclusiv prin blocarea nejustificată a accesului la spaţiile de cercetare-dezvoltare, prin avarierea, distrugerea ori manipularea aparaturii experimentale, a echipamentului, a documentelor, a programelor de calculator, a datelor în format electronic, a substanţelor organice sau anorganice ori a materiei vii necesare altor persoane pentru derularea, realizarea sau finalizarea activităţilor de cercetare-dezvoltare.

(3) Abaterile de la normele de bună conduită prevăzute la art. 19 alin. (1) lit. b) din prezentul Cod, în măsura în care nu constituie infracţiuni potrivit legii penale, includ:

a) plagiatul;

b) autoplagiatul;

c) includerea în lista de autori a unei publicaţii ştiinţifice a unuia sau mai multor coautori care nu au contribuit semnificativ la publicaţie ori excluderea unor coautori care au contribuit semnificativ la publicaţie, în conformitate cu bunele practice în domeniul lucrării;

d) includerea în lista de autori a unei publicaţii ştiinţifice a unei persoane fără acordul acesteia;

e) publicarea sau diseminarea neautorizată de către autori a unor rezultate, ipoteze, teorii ori metode ştiinţifice nepublicate;

f) introducerea de informaţii false în solicitările de granturi sau de finanţare, în dosarele de candidatură pentru abilitare, pentru posturi didactice universitare ori pentru posturi de cercetare-dezvoltare.

(4) Abaterile de la normele de bună conduită prevăzute la art. 19 alin. (1) lit. c).din prezentul Cod, în măsura în care nu constituie infracţiuni potrivit legii penale, includ:

a) nedezvăluirea situaţiilor de conflicte de interese în realizarea sau participarea la evaluări;

b) nerespectarea confidenţialităţii în evaluare;

c) discriminarea, în cadrul evaluărilor, pe criterii de vârstă, etnie, sex, origine socială, orientare politică sau religioasă, orientare sexuală ori alte tipuri de discriminare, cu excepţia măsurilor afirmative prevăzute de lege.

(5) Abaterile de la normele de bună conduită prevăzute la art. 19 alin. (1) lit. d). din prezentul Cod, în măsura în care nu constituie infracţiuni potrivit legii penale, includ:

a) abuzul de autoritate pentru a obţine calitatea de autor sau coautor al publicaţiilor persoanelor din subordine;

b) abuzul de autoritate pentru a obţine salarizare, remunerare sau alte beneficii materiale din proiectele de cercetare-dezvoltare conduse ori coordonate de persoane din subordine;

c) abuzul de autoritate pentru a obţine calitatea de autor sau coautor al publicaţiilor persoanelor din subordine ori pentru a obţine salarizare, remunerare sau alte beneficii materiale pentru soţi, afini ori rude până la gradul al III-lea inclusiv;

d) abuzul de autoritate pentru a impune nejustificat propriile teorii, concepte sau rezultate asupra persoanelor din subordine;

e) obstrucţionarea activităţii unei comisii de etică, a unei comisii de analiză sau a Consiliului Naţional de Etică, în cursul unei analize a unor abateri de la buna conduită în activitatea de cercetare-dezvoltare din subordine;

f) nerespectarea prevederilor şi procedurilor legale destinate respectării normelor de bună conduită în activitatea de cercetare-dezvoltare prevăzute în prezentul Cod, în Legea nr. 1/2011, în Legea nr. 206/2014, inclusiv nepunerea în aplicare a sancţiunilor stabilite de către comisiile de etică conform art. 11 alin. (6) din legea 206 sau de către Consiliul Naţional de Etică, conform art. 326 din Legea nr. 1/2011.

(6)Următoarele situaţii constituie de asemenea încălcări ale codului de etică, prin asociere pentru abateri de la buna conduită în activitatea de cercetare-dezvoltare:

a) participarea activă în abateri săvârşite de alţii;

b) cunoaşterea abaterilor săvârşite de alţii şi nesesizarea comisiei de etică sau a Consiliului Naţional de Etică;

c) coautoratul publicaţiilor conţinând date falsificate sau confecţionate;

d) neîndeplinirea obligaţiilor legale şi contractuale, inclusiv a celor aferente contractului de mandat sau contractelor de finanţare, în exercitarea funcţiilor de conducere ori de coordonare a activităţilor de cercetare-dezvoltare.

**Art. 20.** (1) Este interzis şi se sancţionează plagiatul sub orice formă. Plagiatul reprezintă expunerea într-o operă scrisă sau o comunicare orală, inclusiv în format electronic, a unor texte, expresii, idei, demonstraţii, date, ipoteze, teorii, rezultate ori metode ştiinţifice extrase din opere scrise, inclusiv în format electronic, ale altor autori, fără a menţiona acest lucru şi fără a face trimitere la sursele originale; autoplagiatul reprezintă expunerea într-o operă scrisă sau o comunicare orală, inclusiv în format electronic, a unor texte, expresii, demonstraţii, date, ipoteze, teorii, rezultate ori metode ştiinţifice extrase din opere scrise, inclusiv în format electronic, ale aceluiaşi sau aceloraşi autori, fără a menţiona acest lucru şi fără a face trimitere la sursele originale

**(2)** Este interzis să se facă abuz de statutul socio-profesional/poziţia ierarhică în exploatarea rezultatelor muncii ştiinţifice a altor persoane, şi se sancţionează încălcarea dreptului la proprietate intelectuală.

**(3)** Prezentul Cod de etică nu suplinește aplicarea prevederilor codurilor pentru cercetarea ştiinţifică de profil.

**Art. 21.** Constituie **abateri grave** de la buna conduită în cercetarea ştiinţifică şi activitatea universitară:

a) plagierea rezultatelor sau publicaţiilor altor autori;

b) confecţionarea de rezultate sau înlocuirea rezultatelor cu date fictive;

c) introducerea de informaţii false în solicitările de granturi sau de finanţare.

**Art. 22.** Dacă una dintre faptele reglementate întruneşte condiţiile pentru a atrage şi altă formă de răspundere, Consiliul de Administraţie are obligaţia de a sesiza organele competente.

Capitolul IV

**Sancţiuni referitoare la încălcarea eticii şi deontologiei universitare   
şi a bunei conduite în cercetare**

**Art. 23.** (1) În cazul în care Comisia de Etică constată existența unei abateri de la prevederile Codului de etică, Comisia de etică stabilește una sau mai multe sancțiuni după caz.

(2) Sancțiunea/sancțiunile vor fi aplicate în funcție de următoarele criterii de individualizare a faptei: persoana făptuitorului, comportamentul anterior al făptuitorului, comportamentul ulterior al acestuia, modul de comitere a faptei, urmările acesteia.

**Art. 24.** Sancţiunile care se pot aplica personalului didactic şi de cercetare şi personalului didactic şi de cercetare auxiliar de către Comisia de etică pentru încălcarea eticii universitare sau pentru abateri de la buna conduită în cercetarea ştiinţifică sunt următoarele:

a) avertisment scris;

b) diminuarea salariului de bază, cumulat, când este cazul, cu indemnizaţia de conducere, de îndrumare şi de control;

c) suspendarea, pe o perioadă determinată de timp, a dreptului de înscriere la un concurs pentru ocuparea unei funcţii didactice superioare ori a unei funcţii de conducere, de îndrumare şi de control, ca membru în comisii de doctorat, de master sau de licenţă;

d) destituirea din funcţia de conducere din învăţământ;

e) desfacerea disciplinară a contractului de muncă.

**Art. 25.** (1) Sancţiunile care se pot aplica studenţilor la nivel licență, master ori doctorat, precum și bursierilor postdoctoranzi pentru încălcarea eticii universitare sunt următoarele:

a) avertisment scris;

b) nepromovarea evaluării afectate de o încercare de fraudă ori de o fraudă dovedită;

c) interzicerea participării la o formă evaluare, dacă accesul la evaluare s-a făcut pe baza unor fraude sau tentative de fraudă/ refuzul de a permite accesul la o formă evaluare pe baza unor rezultate fraudate;

d) pierderea drepturilor studenților, cum ar fi dreptul la cazare, dreptul la bursă etc., atunci când fapta comisă are legătură cu aceste drepturi;

e) exmatricularea, cu drept de reînmatriculare;

f) exmatricularea, fără drept de reînmatriculare.

(2) În caz de încercare de fraudă, cu flagrant, comisia de evaluare ori cadrul didactic evaluator vor elimina persoana evaluată din procedura de evaluară, cu încetarea evaluării și aplicarea sancțiunii de la alin. 1 lit. b), întocmind în acest sens un proces verbal. Persoana evaluată poate face contestație la Comisia de etică în termen de 5 zile de la data comunicării sancțiunii.

(3) În cazul altor abateri, cadrul didactic ori coordonatorul activității respective vor întocmi un referat motivat cu propunerea unei sancțiuni, care va fi supus avizării Consiliului Facultății. Sancțiunea în acest caz va fi aplicată de decanul Facultății ori rector, după caz. Persoana evaluată poate face contestație la Comisia de etică în termen de 30 zile de la data comunicării sancțiunii.

(4) În cazul abaterilor comise în activitatea studenților la doctorat, aplicarea unei sancțiuni se face de către Comisia de etică, sesizată de conducătorul de doctorat.

(5) Sancțiuni aplicabile studenților se vor determina în funcție de gravitatea faptei și se va urmări o aplicare graduală a acestora.

**Art. 26.** Sancţiunile care se pot stabilite de către Comisia de etică pentru personalul nedidactic sunt:

a) avertisment scris;

b) retrogradarea din funcţie, cu acordarea salariului corespunzător funcţiei în care s-a dispus retrogradarea, pentru o durată ce nu poate depăşi 60 de zile;

c) reducerea salariului de bază pe o durată de 1-3 luni cu 5-10%;

d) reducerea salariului de bază şi/sau, după caz, şi a indemnizaţiei de conducere pe o perioadă de 1-3 luni cu 5-10%;

e) desfacerea disciplinară a contractului individual de muncă.

**Art. 27.** Pentru abaterile constatate de la buna conduită în activitatea de cercetare-dezvoltare, conducerea unităţii sau instituţiei aplică personalului de cercetare-dezvoltare una ori mai multe dintre următoarele sancţiuni:

a) avertisment scris;

b) retragerea şi/sau corectarea tuturor lucrărilor publicate prin încălcarea normelor de bună conduită;

c) diminuarea salariului de bază, cumulat, când este cazul, cu indemnizaţia de conducere, de îndrumare şi de control;

d) suspendarea, pe o perioadă determinată de timp între 1 an şi 10 ani, a dreptului de înscriere la un concurs pentru ocuparea unei funcţii superioare ori a unei funcţii de conducere, de îndrumare şi de control sau ca membru în comisii de concurs;

e) destituirea din funcţia de conducere din instituţia de cercetare-dezvoltare;

f) desfacerea disciplinară a contractului de muncă.

**Art. 28** (1) Se interzice ocuparea posturilor didactice şi de cercetare de către persoane cu privire la care s-a dovedit că au realizat abateri grave de la buna conduită în cercetarea ştiinţifică şi activitatea universitară, stabilite conform legii.

(2) Se anulează concursul pentru un post didactic sau de cercetare ocupat, iar contractul de muncă cu universitatea încetează de drept, indiferent de momentul la care s-a dovedit că o persoană a realizat abateri grave de la buna conduită în cercetarea ştiinţifică şi activitatea universitară. Constatarea abaterilor grave şi identificarea persoanelor vinovate se fac de către Consiliul Naţional de Etică, conform legii.

Capitolul V

Comisia de etică a Universităţii „Alexandru Ioan Cuza”din Iaşi

**Art. 28.** (1) La nivelul Universităţii „Alexandru Ioan Cuza” din Iaşi se constituie Comisia de etică universitară, cu număr impar de membri.

(2) Structura şi componenţa comisiei de etică universitară este propusă de Consiliul de administraţie, avizată de Senatul universitar şi aprobată de Rector, pentru un mandat de 4 ani, cu excepția înlocuirii obiective a membrilor nominalizați la începutul mandatului, care continuă mandatul predecesorului până la finalizarea acestuia.

(3) Mandatul de 4 ani va începe de la data aprobării de către Rector a Comisiei de etică în baza avizului Senatului.

(4) Membrii comisiei de etică sunt persoane cu prestigiu profesional şi autoritate morală. Nu pot fi membri ai comisiei de etică universitară persoanele care ocupă una dintre următoarele funcţii: rector, prorector, decan, prodecan, director administrativ, director de departament sau de unitate de cercetare-dezvoltare, proiectare, microproducţie.

(5) Evidenţa documentelor, redactarea proceselor-verbale ale Comisiei de etică şi redactarea hotărârilor de sancţionare pentru încălcarea eticii universitare sau pentru abateri de la buna conduită în cercetarea ştiinţifică, asigurarea contactelor, transmiterea corespondenţei comisiei vor fi asigurate de către un secretar desemnat de conducerea UAIC. Secretarul comisiei nu are drept de vot.

(6) Preşedintele Comisiei de etică este ales prin vot direct de către membrii comisiei în prima şedinţă de după constituire.

(7) Preşedintele Comisiei de etică va desemna o persoană dintre membrii comisiei care îi va ţine locul atunci când nu va putea participa la întâlnirile comisiei.

(8) În cazul în care, pe parcursul unei proceduri, un membru al Comisiei de etică se află în conflict de interese, acesta se va abținere de la evaluarea faptei sesizate, informând în acest sens președintele Comisiei.

**Art. 29**. (1) Comisia de etică universitară are următoarele atribuţii stabilite de Legea nr. 206/2004, de Legea 1/2011 a educaţiei naţionale sau prin Carta universitară:

a) primește și evaluează validitatea sesizărilor în conformitate cu prezentul Cod;

b) analizează şi soluţionează abaterile de la etica universitară, pe baza sesizărilor sau prin autosesizare, conform prezentului Cod;

c) realizează un raport anual referitor la situaţia respectării eticii universitare şi a eticii activităţilor de cercetare, care se prezintă rectorului, senatului universitar şi constituie un document public;

d) contribuie la elaborarea Codului de etică şi deontologie profesională universitară, care se propune Senatului universitar pentru adoptare şi includere în Carta universitară;

e) urmăreşte respectarea Codului de etică şi deontologie profesională universitară;

f) numeşte comisii de analiză pentru examinarea sesizărilor/autosesizărilor referitoare la abaterile de la buna conduită în activitatea de cercetare-dezvoltare aduse în atenţia lor în urma sesizărilor sau pe bază de autosesizare;

g) propune și promovează eventuale modificări ale prezentului Cod.

(2)Membrii Comisiei de etică, a comisiilor de analiză, precum şi toţi experţii care intră în contact cu informații de natură să afecteze păstrarea confidențialității identității autorului vor semna o declarație de confidenţialitate şi imparţialitate**.**

Capitolul VI

Procedura de lucru a

Comisiei de etică a Universităţii „Alexandru Ioan Cuza” din Iaşi

**Art. 30** (1) Orice persoană, din universitate sau din afara universităţii, poate sesiza Comisia de etică universitară privind abaterile săvârşite de membrii comunităţii universitare. Sesizările vor fi motivate și semnate. Sesizările anonime nu vor duce la deschiderea unei proceduri de analiză.

(2) Sesizările se depun în plic închis cu menţiunea „În atenţia Comisiei de etică”. În momentul depunerii, personalul Registraturii nu va consemna numele depunătorului, ci va aloca doar numărul de înregistrare, consemnând natura înregistrării: ”Sesizare comisie de Etică”.

(3) Comisia de etică păstrează confidenţială identitatea autorului sesizării. În corespondența și în documentele realizate de Comisia de etică se va anonimiza identitatea autorului sesizării.

(4) În urma unei sesizări sau autosesizări, Comisia de etică universitară demarează procedurile stabilite de prezentul Cod, respectiv de Legea nr. 206/2004, cu modificările şi completările ulterioare, în vederea analizării faptelor ce fac obiectul sesizării/autosesizării.

(5) Comisia răspunde autorului sesizării în termen de 30 de zile de la primirea sesizării şi îi comunică acestuia dacă solicitarea are temei și se demarează procedura / dacă solicitarea nu are temei și nu se demarează procedura, urmând să îi comunice acestuia rezultatul deliberărilor după data încheierii lor .

(6) Comisia se poate autosesiza cu analiza unor fapte, situaţii sau documente emise la diferite niveluri susceptibile de a încălca regulile şi principiile de etică în activitatea didactică, de cercetare şi administrativă, precum şi în alte aspecte al vieţii universitare.

**Art. 31.** (1) În vederea soluţionării sesizării, Comisia de etică va comunica persoanei vizate de sesizare/autosesizare faptul desfășurării unei proceduri de cercetare, în termen de 5 zile de la primirea sesizării.

(2) Persoana reclamată că nu a respectat prevederile Codului de etică este informată asupra dreptului de a fi ascultată. Persoana reclamată poate formula apărări în scris raportat la sesizarea/autosesizarea analizată ori poate formula apărări orale, la solicitarea sa.

(3) În cazul în care anumite aspecte sesizate necesită, în vederea lămuririi, prezentarea în faţa Comisiei de etică a persoanei care a făcut sesizarea, aceasta va fi invitată la şedinţa Comisiei de etică şi deontologie universitară.

**Art. 32.** (1) Pentru analiza unei sesizări/autosesizări, președintele Comisiei de etică va numi o Comisie de analiză formată din 3 membri. Comisia poate face apel la experţi sau grupuri de experţi care să se implice în analiza şi soluţionarea plângerilor.

(2) Comisia de analiză elaborează un raport care se aprobă de către Comisia de etică. Raportul comisiei de analiză va cuprinde informaţiile care au stat la baza analizei şi evaluării lor, punctul de vedere al persoanei vizate, eventual punctele de vedere ale membrilor comisiei, în cazul în care au fost divergenţe de opinii şi sancţiunile pe care comisia de analiză le stabileşte în cazul în care sesizarea se confirmă.

(3) Hotărârile Comisiei de etică cu privire la soluţionarea sesizărilor privind abaterile de la Codul de etică se vor adopta cu majoritatea simplă a voturilor membrilor. Hotărârea va fi semnată de preşedintele Comisiei de etică. Raportul comisiei de analiză face parte integrantă din hotărârea Comisiei de etică.

(4) Raportul de analiză aprobat de Comisia de etică și hotărârea comisiei de etică, se comunică autorului sesizării în scris şi se face public pe site-ul web al instituţiei în termen de 45 de zile calendaristice de la primirea sesizării.

(5) În cazul constatării unor abateri de la normele de bună conduită în activitatea de cercetare-dezvoltare, raportul de analiză numeşte persoanele vinovate şi stabileşte una sau mai multe dintre sancţiunile stabilite de prezentul Cod. Persoanele vinovate pot fi diferite de persoanele vizate în textul sesizării.

(6) Raportul comisiei de analiză aprobat de Comisia de etică și hotărârea Comisiei de etică vor fi avizate de către consilierul juridic al instituţiei. Răspunderea juridică pentru hotărârile şi activitatea comisiei de analiză revine instituţiei.

(7) Contestarea raportului şi hotărârii Comisie de etică se face în termenele prevăzute de legislația în vigoare, la instanțele de judecată conform Codului Muncii și a legislației conexe pentru aplicarea sancțiunilor prevăzute de art. 24 și 26 din prezentul Cod, respectiv conform Legii nr. 554/2004 a contenciosului administrativ, cu modificările și completările ulterioare, pentru aplicarea sancțiunilor prevăzute de art. 25 din prezentul cod.

(8) Pentru abaterilor de la buna conduită în cercetarea ştiinţifică, raportul comisiei de analiză poate fi contestat la Consiliul Naţional de Etică, în condițiile Legii nr. 206/2004 de către persoana sau persoanele găsite vinovate ori de către autorul sesizării; contestaţia va conţine obligatoriu o copie simplă după sesizarea iniţială şi după raportul comisiei de analiză. În cazul în care o contestaţie nu a fost înaintată către Consiliul Naţional de Etică în termen de 15 zile lucrătoare de la data comunicării raportului, sancţiunile stabilite de comisia de analiză sunt puse în aplicare de către conducătorul instituţiei sau de către consiliul de administraţie, după caz, în termen de 45 de zile calendaristice de la data comunicării raportului.

Art. 33 În cazul abaterilor de la prevederile Codului de etică şi deontologie profesională, comisia de etică universitară stabileşte, conform Codului de etică şi deontologie profesională, una sau mai multe dintre sancţiunile prevăzute la art. 24 sau 25 din prezentul cod.

Art. 34 În cazul abaterilor de la buna conduită în cercetarea ştiinţifică, comisia de etică universitară stabileşte, conform Legii nr. [206/2004](file:///C:\Users\user\sintact%204.0\cache\Legislatie\temp1706378\00074448.htm), cu modificările şi completările ulterioare, Codului de etică şi deontologie profesională al personalului de cercetare-dezvoltare şi Codului de etică şi deontologie profesională, una sau mai multe din sancţiunile prevăzute la art. 24, 25 sau 27 din prezentul cod.

**Art. 35.** (1) În cazul abaterilor de la prevederile Codului de etică și deontologie profesională, sancţiunile stabilite de Comisia de etică sunt puse în aplicare de către decan sau rector, după caz, în termen de 30 de zile de la stabilirea sancţiunilor, prin emiterea unei decizii vizate de consilierul juridic, decizie ce va fi comunicată persoanei sancţionate.

(2) Persoana nemulţumită de soluţia dată de Comisia de etică se poate adresa instanţei de judecată, conform prevederilor legale.

**Art. 36**. Regimul juridic legal (conform Codului muncii) privind prescripția aplicării sancțiunii în cazul abaterilor disciplinare nu se aplică abaterilor de la etica universitară.

**Art. 37. (1)** Prezentul Cod de etică şi deontologie profesională universitară este parte integrantă a Cartei Universităţii „Alexandru Ioan Cuza” din Iaşi

(2) Prezentul Cod de etică şi deontologie profesională universitară a fost adoptat în şedinţa Senatului Universităţii „Alexandru Ioan Cuza” din Iaşi, din data ..............